CELEX: 62016TN0741
Language: el
Date: 2016-10-21 00:00:00
Title: Υπόθεση T-741/16: Προσφυγή της 21ης Οκτωβρίου 2016 — Changmao Biochemical Engineering κατά Επιτροπής

12.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 462/38
            
         Προσφυγή της 21ης Οκτωβρίου 2016 — Changmao Biochemical Engineering κατά Επιτροπής
   (Υπόθεση T-741/16)
   (2016/C 462/49)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Changmao Biochemical Engineering Co. Ltd (Changzhou, Κίνα) (εκπρόσωποι: R. Antonini, E. Monard και Β. Μανιάτης, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τον εκτελεστικό κανονισμό (ΕΕ) 2016/1247 της Επιτροπής, της 28ης Ιουλίου 2016, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ασπαρτάμης καταγωγής Λαϊκής Δημοκρατίας της Κίνας· και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει πέντε λόγους.
   
               1.
            
            
               Με τον πρώτο λόγο προβάλλεται ότι η Ευρωπαϊκή Επιτροπή, αρνούμενη να αναγνωρίσει στην προσφεύγουσα την ιδιότητα της επιχειρήσεως που δραστηριοποιείται υπό συνθήκες οικονομίας της αγοράς, παρέβη το άρθρο 2, παράγραφος 7, στοιχεία β' και γ', του κανονισμού (ΕΕ) 2016/1036 (1), παραβίασε την αρχή της προστασίας της δικαιολογημένης εμπιστοσύνης και επέρριψε σ’ αυτήν υπέρμετρο βάρος αποδείξεως κατά παράβαση της αρχής της χρηστής διοικήσεως.
            
         
               2.
            
            
               Με τον δεύτερο λόγο προβάλλεται ότι η Ευρωπαϊκή Επιτροπή, στηριζόμενη στις τιμές που εφαρμόζουν και στις δαπάνες που φέρουν οι παραγωγοί της Ένωσης προκειμένου να καθορίσει την κανονική αξία, παρέβη το άρθρο 2, παράγραφος 7, στοιχείο α', του κανονισμού (ΕΕ) 2016/1036.
            
         
               3.
            
            
               Με τον τρίτο λόγο προβάλλεται ότι η Ευρωπαϊκή Επιτροπή παρέβη τα άρθρα 2, παράγραφος 10, 3, παράγραφος 2, στοιχείο α', 3, παράγραφος 3, και 9, παράγραφος 4, του κανονισμού (ΕΕ) 2016/1036 και παραβίασε την αρχή της χρηστής διοικήσεως καθόσον δεν έκανε δεκτές τις προσαρμογές.
            
         
               4.
            
            
               Με τον τέταρτο λόγο προβάλλεται ότι η Ευρωπαϊκή Επιτροπή, καταλήγοντας στο συμπέρασμα ότι οι εισαγωγές που αποτέλεσαν αντικείμενο ντάμπινγκ προκάλεσαν υλική ζημία στον βιομηχανικό κλάδο παραγωγής της Ένωσης, παρέβη το άρθρο 3, παράγραφοι 2 και 6 (και, επικουρικώς, το άρθρο 6, παράγραφος 7) του κανονισμού (ΕΕ) 2016/1036.
            
         
               5.
            
            
               Με τον πέμπτο λόγο προβάλλεται ότι η Ευρωπαϊκή Επιτροπή, στηριζόμενη σε μη αξιόπιστα στοιχεία, παρέβη τα άρθρα 2, παράγραφος 7, στοιχείο α', 3, παράγραφος 2, 3, παράγραφος 3, και 3, παράγραφος 5, του κανονισμού (ΕΕ) 2016/1036.
            
         
      (1)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176, σ. 21).